БзэщIэныгъэм дихьэххэм папщIэ
Къэбэрдей-Балъкъэр къэрал университетым и тхылъ тедзапIэм иджыблагъэ къыщыдэкIащ Къэмбэчокъуэ Iэдэм, Гъубжокъуэ Дианэ, Мэшыкъуэ Еленэ сымэ зэгъусэу ягъэхьэзыра «ЗыхэщIэныгъэмрэ стилистикэмрэ я IэмалхэмкIэ адыгэ усыгъэм художественнэ образхэр зэрыщызэфIэгъэувар (Мыкъуэжь А. Хь. и усэхэм япкъ иткIэ)» тхылъыр.
«Адыгэ тхакIуэхэм, усакIуэхэм я IэдакъэщIэкIхэм хэт художественнэ образхэр зэфIэгъэувэнымкIэ зыхэщIэныгъэм (экспрессивностым) игъэзащIэ къалэнхэм ятеухуауэ нобэр къыздэсым лэжьыгъэ гуэри дунейм къытехьауэ дыщыгъуазэкъым. Абы и лъэныкъуэкIэ щIэныгъэлIхэр зэкIэ зылъэмыIэса Iуэхугъуэм щыщ зы Iыхьэ зэпкърытхыу тхылъеджэхэм я пащхьэ итлъхьэнырщ мы лэжьыгъэр зытедухуар», — жаIэ тхылъыр зытхахэм. Лэжьыгъэм лъабжьэ хуащIащ зи усэ гъэпсыкIэрэ гупсысэ къэIуэтэкIэкIэ тхылъеджэхэм я гум дыхьа Мыкъуэжь Анатолэ и IэдакъэщIэкIхэр.
Тхылъыр IыхьиплIу зэхэтщ. Абыхэм къызэщIаубыдэ усакIуэм и дуней еплъыкIэмрэ къигъэщI образхэм яхэлъ щхьэхуэныгъэхэмрэ; зыхэщIэныгъэмрэ стилистикэмрэ бзэм щагъэзащIэ къалэнхэр; троп зэмылIэужьыгъуэхэмкIэ художественнэ образхэр зэрызэфIэгъэува щIыкIэхэр; лексикологиемрэ морфологиемрэ я IэмалхэмкIэ къэхъуа зыхэщIэныгъэмкIэ къэгъэщIа образхэр, экспрессивнэ аффиксхэм я зэфIэкIкIэ къэхъуа зыхэщIэныгъэр зи лъабжьэ образхэр.
КIэух псалъэмкIэ къызэщIакъуэж Мыкъуэжь Анатолэ адыгэ усыгъэм и фIыпIэм зэрынэсам щыхьэт техъуэ щапхъэхэр.
Лэжьыгъэр къахуэщхьэпэнущ Къэбэрдей-Балъкъэр, Къэрэшей-Шэрджэс, Адыгэ къэрал университетхэм я адыгэ къудамэхэм щеджэ студентхэм.
ЩхьэщэмыщI Изэ.
